
ДО:
Г-Н ХРИСТО КОЧЕВ
ЗАМЕСТНИК-КМЕТ НА ОБЩИНА ПЛЕВЕН



ОТНОСНО: Инвестиционно предложение (ИП) „Изграждане на кръгово кръстовище при Регионален исторически музей (РИМ), гр. Плевен“, общ. Плевен, обл. Плевен


УВАЖАЕМИ ГОСПОДИН КОЧЕВ,		

Във връзка с Ваше уведомление с вх. №АО-4446/20.08.2026 г. на РИОСВ – Плевен, за ИП „Изграждане на кръгово кръстовище при Регионален исторически музей (РИМ), гр. Плевен“, общ. Плевен, обл. Плевен, на основание чл. 6а, т. 2 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, приета с ПМС №201/31.08.2007 год., с вс. изм. и доп), Ви уведомявам следното:
ИП „Изграждане на кръгово кръстовище при Регионален исторически музей (РИМ), гр. Плевен“, общ. Плевен, обл. Плевен попада в обхвата на чл. 2, ал. 2 от Наредбата за ОС.
1. Съгласно предоставената информация се предвижда на мястото на съществуващото светлинно регулирано кръстовище при РИМ, гр. Плевен, да се изгради ново голямо кръгово кръстовище, с цел осигуряване на безопасността на движещите се МПС и пешеходци и осъществяване на нормална връзка на едно ниво с всички улици. Новият обект е предвиден да е с външен диаметър 48 метра без регулиране, със светофарна уредба, двулентово – с две ленти за движение в кръга с ширина по 3,50 метра. Централният остров ще е с диаметър 33 метра. Съществуващите острови ще се преоформят съобразно нормативните изисквания и ще се оградят с бетонови бордюри 18/35. Уличната настилка ще се изпълни с 5 см плътен асфалтобетон след профилиране с плътен асфалтобетон на съществуващата настилка, при съществени нивеленти разлики. Конструкцията на тротоарите ще се изгради от грапави бетонови плочи 40/40/5 върху циментов разтвор и основа от минералбетон. Уличната настилка от страна на тротоарите ще е оградена с бетонови бордюри 15/25. По цялата дължина на тротоарните бордюрни линии в зоната на кръговото кръстовище ще бъде монтиран предпазен тръбно-решетъчен парапет нисък тип на стълбчета. Ще се оптимизира уличното осветление и отводнителната система в зоната на кръговото кръстовище. С проекта се предвижда засаждане на 23 нови дървета и 480 броя ниски храсти. Отводняването на уличните настилки в зоната на кръговото кръстовище ще е линейно – чрез отводнителни бордюри и тръби към съществуващите улични оттоци и от тях в канализацията. 
Генерираните строителни отпадъци при реализацията на ИП ще се предават за последващо оползотворяване на лица, притежаващи документи, издадени по реда на чл. 35 от Закона за управление на отпадъците.
ИП ще се реализира в обхвата на ПИ 56722.659.893, гр. Плевен и ПИ 56722.659.851, гр. Плевен. 
Съгласно публична информация в КАИС на АГКК, ПИ с идентификатор 56722.659.893, по КККР на гр. Плевен, общ. Плевен, обл. Плевен е вид собственост: Общинска публична, вид територия: Урбанизирана, НТП: За второстепенна улица, площ 6352 кв. м.
Съгласно публична информация в КАИС на АГКК, ПИ с идентификатор 56722.659.851, по КККР на гр. Плевен, общ. Плевен, обл. Плевен е вид собственост: Общинска публична, вид територия: Урбанизирана, НТП: За второстепенна улица, площ 32212 кв. м.
2. ИП не попада в границите на защитени територии по смисъла на Закона за защитените територии.
3. ИП не попада в границите на защитени зони по смисъла на Закона за биологичното разнообразие (ЗБР). Най-близко разположените (на 1.4 км) защитени зони от мрежата НАТУРА 2000 са: 
· BG0000240 „Студенец”, за опазване на дивите птици, по чл. 6, ал. 1, т. 3 и 4 от ЗБР, обявена със Заповед №РД-800/04.11.2008 г. на МОСВ (ДВ бр.105/09.12.2008 г.), изменена със Заповед №РД-67/28.01.2013 г. на МОСВ (ДВ бр. 10/05.02.2013 г.); изменена и допълнена със Заповед №РД-269/31.03.2021 г. на МОСВ (ДВ бр. 41/18.05.2021 г.);
· BG0000240 „Студенец”, за опазване на природни местообитания и на дивата флора и фауна, по чл. 6, ал. 1, т. 1 и 2 от ЗБР, включена в списъка на защитените зони, приети с Решение № 122/2007 г. на Министерски съвет (обн. ДВ, бр. 21/2007 г.), изм. с Решение №615/2020 г. на Министерски съвет (обн. ДВ, бр. 79/2020 г.), във връзка със Заповед №РД-269/31.03.2021 г. на МОСВ (ДВ бр. 41/18.05.2021 г.).
4. Така описаното ИП не може да бъде отнесено към нито една от позициите на Приложение №1 към чл. 92, т. 1, както и Приложение №2 към чл. 93, ал. 1 на Закона за опазване на околната среда (ЗООС). Същото не представлява разширение или изменение, което може да доведе до значително отрицателно въздействие върху околната среда по смисъла на чл. 93, ал. 1, т. 2 и т. 3 на закона. Предвид това конкретното ИП не попада в обхвата на Глава шеста от ЗООС и не подлежи на регламентираните в закона процедури по оценка на въздействието върху околната среда (ОВОС) или екологична оценка (ЕО).
С оглед гореизложеното, отчитайки местоположението (извън границите на защитени зони от мрежата НАТУРА 2000) и характера на заявеното ИП, при реализацията му няма вероятност от отрицателно въздействие върху защитени зони от мрежата НАТУРА 2000, включително и върху най - близко разположените защитени зони - BG0000240 „Студенец” и BG0000240 „Студенец”, по отношение на:
•	Пряко или косвено унищожаване, увреждане или фрагментиране на местообитания на видове птици, предмет на опазване в защитена зона BG0000240 „Студенец“; природни местообитания и местообитания на животински видове, предмет на опазване защитена зона BG0000240 „Студенец”.
•	Трансформация на местообитания на видове, безпокойство или прогонване на видове животни, предмет на опазване;
•	Нарушаване целостта и целите на опазване на защитените зони;
•	Нарушаване кохерентността между съседни защитени зони;
•	Увеличаване на кумулативния ефект, съвместно с други ИП/ППП, вкл. и от същия вид в района върху природни местообитания и местообитания на растителни и животински видове, предмет на опазване в защитени зони BG0000240 „Студенец” и BG0000240 „Студенец”.
В тази връзка и на основание чл. 2, ал. 2 от Наредбата за ОС Ви уведомявам, че преценката на компетентния орган за така заявеното инвестиционно предложение е, че не е необходимо провеждане на процедура по реда на Глава втора от Наредбата за ОС.
Настоящото писмо се отнася само за заявените параметри на инвестиционното предложение и не отменя необходимостта от получаване на съгласувания или разрешителни, предвидени в други закони и подзаконови нормативни актове.
При всички случаи на промяна в параметрите на ИП или на някое от обстоятелствата, при които е издадено настоящото писмо, възложителят е длъжен да уведоми незабавно РИОСВ – Плевен за промените.



С уважение, 

